Դուք չեք կարող իմանալ, թե դեպքերի որ զարգացումն է Ձեզ համար օգտակար և շահավետ: Ձեր կազմած ծրագրից օրվա անելիքների շեղվելը, ոմանց պատճառով, Ձեր ցանկությանը հակառակ դրանց այլ ընթացք ստանալը գուցե ավելի նպաստավոր են Ձեզ համար և կամ ավելացնում են Ձեր հետագա հաջողությունը: Մինչդեռ Ձեզ իրական վնաս կարող են բերել զայրույթը, տրամադրության անկումը, դյուրագրգիռ վիճակը: Ձեր նախորոշածից այլ դեպքի առաջանալն ընդունեք հանգստությամբ, առանց ավելորդ լարվածության, համարեք, որ դա ոչ թե խաթարում է Ձեր օրը, այլ թերևս բարենպաստ է հետագայի համար: Ուրեմն, օրվա դեպքերի՝ Ձեզանից կախում չունեցող զարգացումներին դիմադրելն ու հակառակվելը Ձեզ ավելի վնաս կբերի, քան Ձեր ուղեղի մշակած օրվա ծրագրից տարբերվող այլ իրադարձությունը հանգիստ ընդունելն ու օրը խաղաղ հոգեվիճակով շարունակելը: